和王益新繁縣東湖瑞蓮歌
作者：梅摯
朝代：宋

paragraphs: 東湖七月湖水平，鱗波暗織簫籟聲。
中有植蓮一萬本，紅漪相照摛繁英。
地靈氣粹不我測，雙葩倏如同一莖。
黄姑織女渡銀漢，蜺旗鳳葆羅空青。
又認英皇立湘渚，翠華不返凝怨慕。
五十哀弦頓曉聲，駢首低昂泣珠露。
是時主人集宴喜，湖光侵筵霞脚膩。
朋簪峨峨盡才子，椽筆交輝雲藻麗。
酒酣倚欄惜紅暉，炳素徘徊縈不飛。
魏宮甄后晝方寢，彷彿有人持玉衣。
此邑古來無異政，室家瘡痏何由慶。
三年鼠竊例皆然，以薪救火火彌盛。
自公柅車政克和，載途鼓腹騰謳歌。
歌公用心日皎皎，不獨于今古應少。
因感珍芳兩兩開，玉貫珠聯當縣沼。
況我與公高適道，芝歌肯迹商山皓。
嘉謀嘉猷思入陳，願將此類歸華勳。